NARIADENIE KOMISIE (ES) č. 1686/2005
zo 14. októbra 2005,
ktorým sa stanovuje výška produkčných odvodov, ako aj koeficientu dodatkového odvodu v sektore cukru na hospodársky rok 2004/2005
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 1260/2001 z 19. júna 2001 o spoločnej organizácii trhu v sektore cukru (1), a najmä na jeho článok 15 ods. 8 prvú zarážku a článok 16 ods. 5,
keďže:
(1)
V článku 8 nariadenia Komisie (ES) č. 314/2002 z 20. februára 2002 ustanovujúceho podrobné pravidlá pre uplatňovanie systému kvót v sektore cukru (2) sa ustanovuje, že výška základného produkčného odvodu a výška odvodu B, a ak sa to bude vyžadovať, aj koeficient uvedený v článku 16 ods. 2 nariadenia (ES) č. 1260/2001 pre cukor, izoglukózu a inulínový sirup sa stanovia do 15. októbra na predchádzajúci hospodársky rok.
(2)
Nariadením Komisie (ES) č. 1462/2004 zo 17. augusta 2004, ktorým sa opravuje najvyššia čiastka pre výrobný odvod B a upravuje najnižšia cena pre repu B v sektore cukru pre hospodársky rok 2004/2005 (3), sa na hospodársky rok 2004/2005 zvýšila maximálna čiastka odvodu B, uvedená v článku 15 ods. 4 prvej zarážke nariadenia (ES) č. 1260/2001, na 37,5 % z intervenčnej ceny bieleho cukru.
(3)
Na hospodársky rok 2004/2005 odhadovaná celková strata zaznamenaná v súlade s článkom 15 ods. 1 a 2 nariadenia (ES) č. 1260/2001, v súlade s odsekmi 4 a 5 uvedeného článku, vedie k zachovaniu maximálnej čiastky 2 % pre základný odvod určený v ods. 3 druhom pododseku prvej zarážke uvedeného článku a 37,5 % pre odvod B určený v článku 1 nariadenia (ES) č. 1462/2004.
(4)
V článku 16 ods. 1 nariadenia (ES) č. 1260/2001 sa ustanovuje, že sa účtuje dodatkový odvod, ak celková strata zaznamenaná v súlade s článkom 15 ods. 1 a 2 uvedeného nariadenia nie je plne pokrytá príjmami zo základných produkčných odvodov a odvodu B. Keďže na hospodársky rok 2004/2005 dosahuje táto nepokrytá celková strata 133 529 997 EUR, je potrebné určiť koeficient uvedený v článku 16 ods. 2 nariadenia (ES) č. 1260/2001. Pri určení tohto koeficientu je potrebné vziať do úvahy výšku odvodov určenú na hospodársky rok 2003/2004 pre členské štáty Spoločenstva v zložení k 30. aprílu 2004.
(5)
Riadiaci výbor pre cukor nevydal žiadne stanovisko v lehote, ktorá mu bola pridelená jeho predsedom,
PRIJALA TOTO NARIADENIE:
Článok 1
Výška produkčných odvodov v sektore cukru sa na hospodársky rok 2004/2005 stanovuje takto:
a)
12,638 EUR za tonu bieleho cukru ako základný produkčný odvod pre cukor A a cukor B;
b)
236,963 EUR za tonu bieleho cukru ako odvod B pre cukor B;
c)
5,330 EUR za tonu sušiny ako základný produkčný odvod pre izoglukózu A a izoglukózu B;
d)
99,424 EUR za tonu sušiny ako odvod B pre izoglukózu B;
e)
12,638 EUR za tonu sušiny vyjadrenej ako ekvivalent cukru/izoglukózy ako základný produkčný odvod pre inulínový sirup A a pre inulínový sirup B;
f)
236,963 EUR za tonu sušiny vyjadrenej ako ekvivalent cukru/izoglukózy ako odvod B pre inulínový sirup B.
Článok 2
Na hospodársky rok 2004/2005 sa koeficient stanovený v článku 16 ods. 2 nariadenia (ES) č. 1260/2001 stanovuje na 0,27033 pre Českú republiku, Lotyšsko, Litvu, Maďarsko, Poľsko, Slovinsko a Slovensko a 0,15935 pre ostatné členské štáty.
Článok 3
Toto nariadenie nadobúda účinnosť tretím dňom po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 14. októbra 2005